Suid Afrikaanse Nuus Thread - Page 133 - Stormfront
Page 133 of 226 « First < 33 83 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 183 > Last »
01-03-2007, 11:57 PM #1321
SA oorweeg finansiële steun aan Hamas
KAAPSTAD. – Die Suid-Afrikaanse regering oorweeg finansiële steun aan die Hamas-regering in Palestina.
Só het dr. Nkosazana Dlamini-Zuma, minister van buitelandse sake, gister in 'n parlementêre antwoord gesê na aanleiding van 'n vraag van dr. Pieter Mulder, leier van die VF+.
Mulder wou weet of die regering 'n versoek om finansiële steun van die Palestyne ontvang het, die bedrag ter sprake en wanneer die versoek gerig is.
Mulder wou verder weet of die regering reeds oor die versoek besluit het en of dit goedgekeur is.
Suid-Afrika is alombekend vir sy steun van onafhanklikheid vir Palestina.
Verlede maand het die regering sy skok uitgespreek toe die Israelse regering 'n feitesending van die Verenigde Nasies onder leiding van dr. Desmond Tutu verbied het.
"Ons bly oortuig daarvan dat slegs die stigting van 'n onafhanklike Palestynse staat met veilige grense, wat hand aan hand met Israel kan bestaan, 'n vreedsame oplossing vir die situasie in die Midde-Ooste kan verseker," het 'n verklaring van die departement van buitelandse sake toe gelui.
In November verlede jaar het mnr. Derek Hanekom, adjunkminister van kuns en kultuur, op nasionale Palestina-dag gesê die Suid-Afrikaanse gemeenskap bly by sy standpunt van steun vir die regte van die Palestyne en vir 'n staat en tuisland van hul eie.
Dlamini-Zuma het in haar antwoord gesê die regering het op 4 Mei verlede jaar die versoek van die Palestynse regering, onder leiding van Hamas, ontvang om finansiële steun aan hul ministerie van gesondheid.
"Die Palestynse regering het geen bedrag aangedui nie en die versoek word nog oorweeg," het sy bygevoeg.
Sy het gesê benewens dié versoek verleen die regering ook jaarliks finansiële steun aan die Palestynse ambassade in Pretoria. Die bedrag verskil jaarliks.
"In 2005 het die regering R1,8 miljoen aan dié ambassade gegee vir die instandhouding van die amptelike woning, sowel as vir die administratiewe koste verbonde aan die ambassade."
01-04-2007, 12:00 AM #1322
OOS-KAAP: Rou hartseer by diens vir landdros
PORT ELIZABETH. – "Oom Abe was een van die mense wat elke dag geveg het om misdaad en die verkeerde dinge van die wêreld te bestry.
"Ons is vandag hier by die begrafnis van 'n man wat God geken het, maar vir wie alles net te veel geword het."
Dít was gister die roerende woorde van past. Bas Peters, wat die begrafnisdiens van landdros Abe Marais (61) uit die NG kerk Walmer Boulevard gelei het.
Marais se selfmoord verlede week het skokgolwe deur die gemeenskap gestuur en polisiebeamptes, werkers by die plaaslike landdroshof, staatsaanklaers en prokureurs in Baaise regskringe geskok gelaat.
Marais het homself voor 08:00 by die plaaslike landdroshof deur die kop geskiet nadat hy eers 'n selfmoordbrief op sy lessenaar gelaat het.
Oomblikke van rou emosie het gister by sy begrafnis afgespeel, wat deur familie, vriende, landdroste, polisiebeamptes, staatsaanklaers, prokureurs, tolke en ander werkers van die hof bygewoon is.
Die prokureurs, landdroste en staatsaanklaers het almal hul togas gedra as laaste eerbetoon aan die oorledene.
Peters het 'n vers uit die Bybel aangehaal oor die geloofsheld Elia, wat moedeloos en lewensmoeg geword het.
Hy het daarop gewys dat die meeste mense met Elia kan identifiseer, want almal het al op 'n punt gekom waar dinge net te veel geword het.
"Ek wil 'n beroep doen op mense om gevoelig te wees en te luister, want daar is dalk iemand wat jou nodig het.
"In die geval van Abe het niemand gesien dat iets fout was nie."
Peters het voorts gesê die werkers van die departement van justisie is soos Elia wat veg teen die bose magte.
"Om elke dag net die bose te sien, soos die foto's in ons lêers, kan enige mens laat knak.
"Julle moet julself daagliks ondersoek.
"As dinge te veel word, beweeg nader aan die Here voordat julle doen wat Abe gedoen het," het Peters gesê.
Die oorledene se vrou, Alida, sy kinders en kleinkinders het almal briefies geskryf wat in die begrafnisblaadjie gepubliseer is.
Een só 'n briefie in 'n kinderhandskrif kom van Nadine McCarthy, wat haar oupa bedank omdat hy haar geleer het om "soos 'n meermin" te swem.
Daarby is 'n tekening van 'n huilende meisie met dié boodskap: "Oupa ek is baie hartseer, maar ek sal oupa al tyt lief hê."
Marais se kleinseun, Ryan, het geskryf hy wens hy kan net een keer weer op sy oupa se skoot sit en na 'n Blou Bul-wedstryd kyk.
01-04-2007, 12:03 AM #1323
OOS-KAAP: Seuntjie se smart skok
PORT ELIZABETH. – 'n Driejarige seuntjie van hier is glo oor 'n tydperk gesodomiseer voordat hy verlede maand hier in 'n swembad verdrink het.
Dié inligting het gister aan die lig gekom nadat die polisie se eenheid teen gesinsgeweld, kindermishandeling en seksuele misdrywe die seksuele aanranding van die kind bevestig het.
Aangesien die kind minderjarig was, kan die polisie nie enige inligting oor hom of sy familie bekendmaak nie.
Kapt. Verna Brink, polisiewoordvoerder, het bevestig dat die seuntjie gesodomiseer is.
Die kind was die dag ná Kersfees by sy pa, familie en vriende in die Framesby-woonbuurt aan huis toe hy omstreeks 19:00 in die swembad beland het. Sy ma was nie teenwoordig nie. Die kind se ouers is geskei.
Volgens Brink is die kind per ambulans na die Greenacres-hospitaal gebring, waar hy om 20:30 klinies dood verklaar is.
Brink het bevestig dat die polisie die verdrinking ondersoek en dat 'n klag van onsedelike aanranding aanhangig gemaak is.
Die seuntjie se begrafnis was gister.
Volgens gerugte is personeel van die Greenacres-hospitaal erg getraumatiseer deur die erge graad van die aanranding.
'n Toename in kindermishandeling is kenmerkend van die feestyd.
Me. Pamela Rubushe, 'n maatskaplike werker van die Dora Nginza-hospitaal in Port Elizabeth, het gesê veral kinderverkragting in die feestyd – maar ook dwarsdeur die jaar – is 'n groot probleem.
"Kinders van net vyf jaar oud word al verkrag en ek het selfs 'n baba van ses maande gesien wat verkrag is," het sy gesê.
"Verlede week is 'n 15-jarige verstandelik gestremde meisie deur 'n familielid verkrag," het Rubushe gesê.
Sy het gesê kinders – meisies én seuns – word gewoonlik verkrag deur familielede, vriende of ander mense wat aan hulle bekend is.
Dr. Aydin Vehbi, superintendent van die Dora Nginza-hospitaal, het gesê die grootste vorm van mishandeling in die feestyd is verwaarlosing.
"Baie kinders wat ons sien, is ondervoed en ontwater. Ouers se nalatigheid veroorsaak dat baie kinders met brandwonde opgeneem word," het Vehbi verduidelik.
Volgens hom word kinders behandel wat fisiek mishandel is, maar dit is moeilik om te bewys dat só iets deur 'n ouer gedoen is.
Brink het verduidelik dat gesinsgeweld ook weens drankmisbruik plaasvind, maar het gesê dat baie van hierdie sake nie by die polisie aangemeld word nie.
Die slagoffers word gewoonlik deur ander familielede oorreed om die saak te laat vaar.
Una Cupido berig 'n Suid-Afrikaanse kind se kans is twee keer groter om aan onnatuurlike oorsake te sterf as kinders in die res van die wêreld.
Dié statistiek blyk uit 'n studie deur prof. Sebastian van As, hoof van die Kinderongelukvoorkoming-stigting van Suid-Afrika, en die trauma-eenheid by die Rooi Kruis-kinderhospitaal.
Volgens dié studie is minstens 1 128 kinders van 1 April 2004 tot 31 Maart 2005 vermoor en 22 486 kinders is verkrag. In 2003 is 1 238 kinders aan onnatuurlike oorsake dood.
01-04-2007, 12:05 AM #1324
SUID-KAAP: Sewe vas oor inbraak by glyende gastehuis in Kaaimanspas
GEORGE. – Sewe mense is in hegtenis geneem in verband met die huisbraak en diefstal van 'n klomp artikels uit die Dolphin's Point-gastehuis in Kaaimanspas.
"Twee mans en 'n vrou is by drie huise in die omgewing van Thembalethu en Lawaaikamp in hegtenis geneem in verband met die huisbraak en diefstal van goedere uit die gastehuis," het insp. Phillip van den Berg van die speurtak by die George-polisiekantoor gister aan Die Burger ge*sê.
Die volledig toegeruste, luukse gastehuis teen die berghang tussen die N2 in Kaaimanspas en die Outeniqua Choo-Tjoe-spoorlyn is sedert die vloede in Augustus verlede jaar besig om millimeter vir millimeter seewaarts te glip.
'n Geotegniese ingenieur het die huis in September onveilig verklaar omdat die strukture enige oomblik kan intuimel.
Nietemin is daar Oukersnag by die huise ingebreek. Die glasdeur van die A-raamhuis is uitgeslaan en die verdagtes het toegang tot die ander huis gekry deur die hout-kombuisdeur af te breek. Motoriste het die gesteelde goedere vroeg op Kersdag op die sementpad na die huise opgemerk en die polisie in kennis gestel.
Volgens die polisie kan sekerheidswagte wat motoriste en voetgangers van die gevaarlike terrein af weghou moontlik betrokke gewees het by die inbraak en diefstal.
Volgens Van den Berg het die polisie, wat gereageer het op 'n wenk van die publiek, baie van die gesteelde goedere teruggevind.
"Lede van die huisbraakspan is vanoggend soontoe met 'n lasbrief," het hy gisteroggend gesê.
Die verdagtes, tussen die ouderdomme van 24 en 40, sal gedurende die volgende 48 uur ondervra word, het insp. Oswaldt Titus van die huisbraakspan gesê.
Onder die teruggevinde goedere is 'n dubbelbed- en drie enkelbedmatrasse, 'n elektriese stoof, twee televisies, twee mikrogolfoonde, broodroosters, 'n ketel, beddegoed, breekgoed en eetgerei.
Toe Die Burger op Kersdag die terrein besoek het, het 'n yskas, televisie, verwarmers en die deksel van 'n wasgoedmandjie in die sementpad gelê.
Die gesteelde goedere is klaarblyklik met 'n bakkie weggery.
"Die polisie het van die gesteelde goedere onder die N2-brug gevind," het Van den Berg gesê.
By die vroulike verdagte se huis was sy glo besig om haar wasgoed uit 'n gesteelde wasgoedmandjie te haal sodat sy dit kan was. Sy het klaarblyklik Dinsdagaand kos gemaak in een van die gesteelde kastrolle.
Die kastrol – steeds ongewas – was tussen die teruggevinde goedere in die pakkamer by die polisiekantoor.
Mnr. Wim de Beer, die eienaar van Dolphin's Point, was gister vol lof vir die polisie, maar geskok dat sekerheidswagte moontlik betrokke kon wees by die huisbraak en diefstal.
"As 'n mens nie die sekerheidswagte kan vertrou nie, wie kan jy vertrou?"
De Beer, wat in November deur gewapende rowers by sy huis in Moreletapark in Pretoria geskiet is, kon nie self sy teruggevinde eiendom gaan uitken nie, omdat hy weens die koeël wat in sy heup sit, steeds met krukke oor die weg moet kom.
Mnr. Johan Lubbe van George, De Beer se agent, het die goed gaan uitken.
Volgens insp. F.E. Nofamela, die ondersoekbeampte, word die saak verder ondersoek en behoort daar binnekort nog verdagtes in hegtenis geneem te word.
Die sewe verdagtes sal na verwagting môre in die hof verskyn. Hulle word intussen by die George-polisiekantoor aangehou.
01-04-2007, 12:08 AM #1325
Kaapstad = tikhoofstad
04 Jan' 2007
Nog nooit het 'n dwelm so vinnig 'n vastrapplek in die Kaap gekry soos tik nie. Kenners staan verstom en noem dit die grootste uitdaging tot nou toe vir rehabilitasiesentrums. Tog lyk dit asof die vernietigende uitwerking daarvan nog nie by die groot publiek ingesink het nie, berig Jackie Pienaar.
TSJOEFFERS of tweakers. Tik-koppe of speed-koppe. Tikkers.
Die name vir tikgebruikers val nie sleg op die tong nie. Wát hulle genoem word, is egter van weinig belang. Wat wél belangrik is, is dat 'n oplossing gevind word vir die grootste dwelmprobleem wat die Kaap nóg getref het.
Kaapstad staan reeds nie-amptelik as die tikhoofstad van Suid-Afrika bekend. En nie sonder rede nie. Dit is die enigste gebied landwyd waar tik alkohol onttroon het as substans wat in rehabilitasiesentrums as mense se primêre probleem aangedui word.
En die aggressie wat met tikgebruik gepaardgaan, is ongekend en 'n groot bron van kommer, sê mnr. Andreas Plüddemann, senior navorser by die Mediese Navorsingsraad se alkohol-en-dwelmmisbruiknavorsingsgroep. Boonop verhoog dit waaksaamheid en selfvertroue, wat dit in sy geheel die ideale dwelm vir geweldenaars maak.
In hofuitsprake kom tik toenemend ter sprake. Terselfdertyd is daar by die meeste howe in die Skiereiland en omstreke 'n kommerwekkende toename in die aansoeke om beskermingsbevele wat met tikgebruik verband hou.
"Tik is besig om die Wes-Kaap te verwoes," was die woorde van streeklanddros Jackie Redelinghuys toe hy onlangs in Wynberg borgtog geweier het aan vyf vermeende dwelmhandelaars wat met 4 kg tik by die Kenilworth-sentrum betrap is.
Landdros S. du Toit Malherbe van die Strand stem hartgrondig saam. Die publiek het nie 'n idee van die omvang van die tikprobleem nie, benadruk hy.
By die Strand-hof, soos by so baie Kaapse howe, is daar hordes aansoeke om gesinsgeweldinterdikte – hoofsaaklik van ouers teen kinders en hoofsaaklik met tik as die kern van die probleem. "Die kinders steel by die ouers en wanneer hulle aangespreek word, is daar aggressie," sê Du Toit Malherbe.
Hý kry met die kinders te doen wanneer die interdikvoorwaardes oortree word – wat "geweldig baie" gebeur. "Dit is 'n bose kringloop. 'n Interdik is nie genoeg van 'n afskrikmiddel nie. Dit gaan hier oor 'n verslawingsprobleem."
Hy eggo die woorde van baie mense wat eerstehands met die probleem te doen kry: dat daar nie naastenby genoeg geakkrediteerde geriewe vir die behandeling van tikgebruikers is nie. "Mense kom by my en huil. Plekke soos Stepping Stones en Ramot is oorvol en sit met waglyste."
Dit is dán wanneer die situasie oënskynlik uitgebuit en ongeakkrediteerde rehabilitasiesentrums soos paddastoele opskiet, voeg hy by.
Die beskuldigdes in die meeste tikverwante sake waarmee hy te make kry, moes nog op skool gewees het of het so pas skool verlaat. Juis omdat hulle nog nie 'n inkomste het nie, moet hulle planne beraam om tik te bekom. Soos diefstal.
Tikverwante geweld kom ook ter sprake. Beskuldigdes het al laat blyk dat tik die dryfmiddel is agter die oormaat geweld wat deesdae by so baie misdade teenwoordig is.
"As 'n misdadiger iemand vroeër een keer met 'n mes sou gesteek het, sal hy hom nou twintig keer steek. As tik ter sprake is, word 'n vrou nie net verkrag nie, sy word verniel," sê Du Toit Malherbe.
Uit getuienis in die hof blyk ook dat tik geredelik in groepsverband gebruik word. Gevolglik "sal die outjie wat normaalweg huis toe sou gaan, nou ook deelneem as daar kwaad gedoen word".
Du Toit Malherbe se kommer eindig nie daar nie. "My lekewaarneming is dat tik verband hou met vigs en seksueel oordraagbare siektes."
Beskuldigdes vertel hom van orgies wat met die rook van dié dwelm afskop. Baie wat reeds lank sukkel om van hul tikverslawing ontslae te raak, sê hulle wil in 'n "stil hof" (in camera) praat. En lig hom dan in dat hulle vigs het.
Dit help nie daar is vreeslike veldtogte vir vigsbehandeling nie – waarna éintlik gekyk moet word, is die geleentheid wat geskep word om onbeskermde seks te hê, meen hy.
Volgens Plüddemann was daar in Suid-Afrika nog net een studie wat dié kwessie aangeraak het. Daarin het die RGN 'n verband gevind tussen onlangse tikgebruik, onbeskermde seks en veelvuldige seksmaats. Nagenoeg 1 000 mense in die Kaapse Vlakte (om die helfte mans en vroue) is betrek. Altesame 18% van die mans en 12% van die vroue het genoem dat hulle al tik gebruik het – 11% van die mans en 6% van die vroue die afgelope ses maande.
Dat tik tot 'n verhoogde libido kan lei, maak dit juis aantreklik vir diegene wat toevallige seks met 'n verskeidenheid van mense beoefen, sê dr. Lize Weich, 'n psigiater wat in substansmisbruik spesialiseer. Sommige tikgebruikers praat van ure, selfs dae, van ongeïnhibeerde seks.
Of daar persentasiegewys meer prostitusie onder die gebruikers van tik as ander dwelms voorkom, is volgens Plüddemann egter moeilik om te sê. Plaaslik is nog geen studie daaroor gedoen nie. Omdat so baie Kapenaars tik gebruik – en geld daarvoor op ander maniere as 'n gewone inkomste gesoek word – kan dit op die oog af lyk of daar 'n groter geneigdheid tot prostitusie in dié kringe is.
In onderwyskringe word gefluister dat leerlinge op dorpe soos Wellington naweke as seksslawe in tikhuise in ruil vir gratis tik misbruik word. Die polisie daar kon dit nie bevestig nie, hoewel een beampte genoem het dat daar al gevalle was van kinders wat as vermis aangemeld is en dan by dwelmhuise opgespoor is.
Dat dwelmverwante misdade in die Wes-Kaap die afgelope vyf jaar met 159% gestyg het, skryf Plüddemann regstreeks toe aan die toenemende gebruik van tik, asook heroïen, in die Kaapse Vlakte. Hy doen tans sy doktorsgraad oor tikgebruik in hoërskole in die suidelike opvoedingsgebied, wat grootliks deur Mitchells Plain beslaan word.
Die groot bendes is die grootste tikverskaffers, en dít is die hoofrede vir die vinnige toename in tikgebruik in die Kaapstad-omgewing, sê hy.
Dat die meeste tikgebruikers tans in die Kaapse Vlakte voorkom, beteken egter nie dat ander gemeenskappe gerus kan voel nie. Volgens Plüddemann kom tik wydverspreid onder bruin én wit skole voor, hoewel in dié stadium nêrens op dieselfde skaal as in Mitchells Plain nie.
Wittes maak tans 7% uit van die tikverslaafdes wat by Kaapse rehabilitasiesentrums om hulp aanklop. Tog glo hy die mense wat hulp vir hul tikprobleem soek, is maar die oortjies van die seekoei.
Net in die swart gemeenskap in die Kaap is die gebruik van tik nog nie 'n algemene verskynsel nie, buiten waarskynlik onder groepe soos prostitute.
Dat mans die grootste gebruikers is, val volgens hom nie vreemd op nie omdat mans en seuns in die algemeen meer geneig is om dwelms en alkohol te gebruik.
"Niemand, en geen skool, is meer veilig nie," waarsku dr. Michael le Cordeur, kringbestuurder van onderwys vir Stellenbosch en distrikte. "Geen skool kan 'n hoogheilige houding inneem en sê 'ons is skoon nie'."
Dit het al onder sy aandag gekom dat leerders van die mees vooraanstaande (eertydse model C-) tot die armste skole op Stellenbosch in die nag by tikhuise opgemerk is.
Soos met enige dwelmgebruik, fluktueer die gedrag van tikgebruikers volgens hom tussen baie hoog en baie laag. "Hulle toon geen sin vir verantwoordelikheid of respek vir ander mense of hul eiendom nie. Hulle is aggressief en rand medeleerders aan en ontsien selfs nie die opvoeders nie. En natuurlik lei hul skoolwerk daaronder."
Le Cordeur benadruk dat kinders wat aan tik verslaaf is, nie misdadigers is nie, maar slagoffers van hul omstandighede. Die onderwysdepartement se uitgangspunt is dat leerders eers gehelp moet word voordat hulle verdoem word; dus korrektiewe aksies eerder as tugmaatreëls.
Hulle kan egter slegs leerlinge help as hulle of hul ouers na vore kom en die saak aanmeld. 'n Leerder kan nie uitgewys word as sou hy dalk aan tik verslaaf wees nie. Word dit wel aangemeld, word dit verwys na die gespesialiseerde onderwysafdeling van die departement en die skoolsielkundiges wat die leerder ondersteun.
Tik is om verskeie redes so gewild, aldus kenners.
Een rede is die beskikbaarheid daarvan. Dit word plaaslik vervaardig (daar is talle resepte) en is redelik maklik en koste-effektief om te maak. Boonop word net 'n klein ruimte vir die maak daarvan nodig.
Voorts word dit baie doeltreffend aan kwesbare jong mense bemark en doen dit aan hulle wat hulle wil hê dit moet – "dit gee hulle baie energie en laat hulle onaantasbaar, belangrik en vol energie voel", sê Weich.
Die gevoelens van waaksaamheid en aggressie wat gebruik van die dwelm tot gevolg kan hê, maak dit ook aantreklik vir bendelede.
In Amerika word verslanking dikwels as rede vir tikgebruik aangevoer. In Suid-Afrika is dit in 'n mindere mate die geval, hoewel Weich self al met heelwat vroue te doen gehad het wat in dié kategorie val.
Tik is die grootste uitdaging tot nog toe vir rehabilitasiesentrums, sê Plüddemann onomwonde. Daar is baie druk op beskikbare sentrums en tik is nie die maklikste dwelm om te behandel nie omdat dit met psigoses gepaard kan gaan. Effe van 'n ligpunt is darem dat die detoksifisering op 'n buite*pasiëntgrondslag kan geskied.
Omdat tik 'n relatief nuwe dwelmprobleem is, is baie navorsing nog nodig, ook oor die skade op lang termyn. Tans is daar egter aanduidings van long- en hartprobleme, deurlopende depressie en 'n aantasting van die geheue, sê Plüddemann.
In 'n artikel wat so pas in Neurology, die medies-wetenskaplike joernaal van die Amerikaanse Akademie vir Neurologie, verskyn het, word ook gemeld dat daar 'n verband kan wees tussen tikgebruik en die verhoogde risiko van hoofnekslagaarskeure en beroerte.
"Dit lyk asof metamfetamiengebruik toksies vir groot bloedvate is," word die senior outeur van die studie, dr. Wengui Yu, aangehaal.
Daar is gekyk na twee vroue, onderskeidelik 36 en 29 jaar oud, wat skielik spraakprobleme en swakheid ná onlangse tikgebruik ondervind het. Breinskanderings het getoon dat albei erge beroertes gehad het weens 'n skeur in die binnewand van een van die hoofnekslagare. Metamfetamiengebruik is vroeër verbind met 'n skeur in die wand van die aorta, maar dit is die eerste keer dat daar 'n moontlike verband gevind is tussen metamfetamiengebruik en 'n skeur in die nekslagaar, het Yu gesê.
Plüddemann maan dat enigiets wat die skaal bereik het van tikgebruik in die Kaap, verskriklik moeilik is om te hanteer. "Die probleem sal van alle kante benader moet word in terme van voorkomingsprogramme in skole, gemeenskappe en die media. Aan die ander kant moet die polisie en die departement van veiligheid en sekuriteit dit beveg, terwyl behandeling so ver moontlik beskikbaar gestel moet word."
01-04-2007, 12:10 AM #1326
Skape openlik by stadsaal geslag
DIE stadsaal op kleiner dorpe is gewoonlik dié plek waar inwoners in hul beste tooisels uithang vir 'n geleentheid of kuns-en-kultuur-optrede, maar op Brandfort is dié gebou gister tydelik in 'n slagplaas verander.
Inwoners het op die terrein reg langs die gebou oop en bloot skape geslag.
Volgens die slagters het hulle toestemming gehad om die skape op enige van die munisipaliteit se persele te slag.
Dié skape is glo bedoel om mee kos te maak vir inwoners wat aan 'n skoonmaakprojek, wat deur die munisipalteit vir die dorp gereël is, deelneem.
Mnr. Lakes Chakane, assitent- tegniese bestuurder van die munisipaliteit, sê uit 'n higïeniese oogpunt is dit nie toelaatbaar nie.
Hy sê hy was nie bewus van die slagtery nie en gaan ondersoek na die voorval instel.
Chakane sê sover hy weet, is daar wel verlede week 'n bees geslag vir dié projek, maar dit het buite die middedorpsgebied gebeur. Hy sê inwoners wat aan die projek deelneem, word met 'n lekker bord kos vergoed, omdat daar nie geld vir vergoeding begroot is nie.
Volgens Chakane is die gesondheidsinspekteur vir die Masilonyana-munisipaliteit, wat Brandfort insluit, op Theunissen gestasioneer. Hy sê die afdwing van munisipale regulasies is ook ietwat van 'n grys gebied.
Chakane sê van die regulasies is ook nog nie in plek nie, want daar word nog gewag op bydraes van die publiek. Hy sê die meeste handel egter oor sake betreffende water en elektrisiteit.
Mnr. Jan Cilliers, hoofvleisinspekteur van die afdeling vleisgesondheid in die Vrystaatse departement van landbou, sê dit is onwettig om vee in die openbaar te slag. Hy sê indien dit 'n rituele of geloofslagting is, kan spesiale toestemming van die munisipaliteit verkry word, anders kan oortreders in hegtenis geneem word en 'n boete opgelê word.
Mnr. L.P. Lochner, eienaar van die enigste slagplaas op die dorp, sê 'n inwoner kan sy skaap daar laat slag in ruil vir die vel en binnegoed. Indien hy egter die vel en binnegoed wil hê, moet hy sowat R33 betaal.
01-04-2007, 12:13 AM #1327
By die praatpunt oor misdaad, geweld verby
DIE staatspresident het in sy nuwejaarsboodskap sterk klem gelê op misdaad en hoe nadelig dit vir die land is.
Dit is goed en wel – en natuurlik gaaf om vir 'n slag 'n standpunt uit pres. Thabo Mbeki se eie mond te hoor oor 'n baie aktuele en dringende binnelandse aangeleentheid.
Dit val egter vreemd op dat dit vir die president van 'n land nodig is om sy landsburgers daaraan te herinner dat dit onwettig is om iemand dood te maak!
Het 'n land regtig 'n wet nodig om iemand daarvan te weerhou om 'n ander mens se lewe te neem? Is dit nie bloot 'n gegewe dat een mens 'n ander se lewe respekteer nie?
Dit bewys net hoe laag die waarde van 'n lewe in hierdie sonskynland gedaal het. So asof 'n kultuur ontstaan het dat dit in die haak is om links en regs te moor.
En dan wonder 'n mens of die lang tronkstraf vir moord, waarmee Mbeki dreig, werklik enige blywende afskrikwaarde het.
Geen wonder nie dr. Isak Burger, president van die Apostoliese Geloofsending, is bra swartgallig in sý nuwejaarsboodskap.
Kan Suid-Afrikaners nog met 'n oop gemoed buitelanders ontvang sonder om 'n lang lys moenies af te rits?
Burger is nie verniet sinies nie as hy sê die onvermoë of gebrek aan wilskrag van die regering om die geweld en misdaad in die land stop te sit is hoofsaaklik die rede waarom die nuwe jaar soos 'n donker wolk oor Suid-Afrika hang.
Hy meen die wreedheid wat met die geweld gepaardgaan, plaas die land in 'n klas van sy eie – en bepleit 'n noodtoestand.
Dit behels natuurlik dat die regering, en by name Mbeki, by die praatpunt moet verbykom en by die doenpunt moet kom.
Geen waarskuwing van swaar strawwe, oe's en aa's oor die geweld en misdaad, en simpatiebetonery teenoor slagoffers en hul naasbestaandes gaan die situasie verander nie.
'n Doelgerigte plan sal saamgestel moet word – met punt nr. 1 om te verseker dat die polisiekern misdaad- en korrupsievry is, en punt nr. 2 dat die regering se hande silwerskoon is.
As die wetmakers en -toepassers se hande besmet is, hoe dan nou met die res?
01-04-2007, 12:16 AM #1328
'Parasitiese kapitalisme' voorspel gevaar vir SA
AL hoe meer stemme begin opgaan wat waarsku teen die gevaar wat korrupsie vir Suid-Afrika inhou.
Die jongste waarskuwing kom van 'n alliansie-vennoot van die regerende ANC, die Suid-Afrikaanse Kommunistiese Party (SAKP).
Die SAKP se president, mnr. Blade Nzimande, het in die party se Nuwejaarsboodskap gesê hy is uiters bekommerd oor die stygende aantal openbare verteenwoordigers wat ook betrokke raak by sake-ondernemings.
Hy het gemaan dat daar seker gemaak moet word dat hierdie twee wêrelde van mekaar geskei word om die land se demokrasie en waardes te verdedig.
Hierdie waarskuwing kom kort nadat die Afrika-Unie (AU) in Desember in 'n vertroulike verslag wat uitgelek het, soortgelyke geluide gemaak het.
Die AU het kommer uitgespreek oor politici wat al hoe meer die sakewêreld betree en daarop gewys dat die pas waarteen politici in Suid-Afrika in sakelui omgeskep word, "vreemd" is.
Inderdaad is dit nie net vreemd nie, maar ook 'n bron van kommer weens die potensiaal vir korrupsie wat dit skep.
Verlede jaar is gereeld berig oor politici en staatsamptenare se betrokkenheid by maatskappye wat in soms vreemde omstandighede groot staatstenders gekry het.
Die groot probleem is dat wanneer mense in politieke of regeringsposte in die sakewêreld betrokke is, die lyne vervaag tussen hul verantwoordelikheid en plig as politici en staatsdienswerkers en hul taak om winste en omsette vir hul besighede (en hul eie sakke) te genereer.
Die SAKP verwys hierna as "parasitiese kapitalisme" waarin "openbare ampskantore gebruik word as 'n trapleer tot die sake-wêreld asook vir toegang tot regeringstenders". Volgens die party dra dit saam met korrupsie daartoe by dat "hulpbronne van die werkers en armes gesteel word".
Die toenemende buitebedrywighede en -belange van Suid-Afrikaanse politici en staatsamptenare is 'n resep vir korrupsie.
Die regering mag hom nie doofhou vir waarskuwings om dit baie streng dop te hou en te reguleer nie. Anders gaan die land en die demokrasie die prys hiervoor betaal.
01-04-2007, 03:39 PM #1329
Vuurwerk ontplof in seun se hand nadat hy dit optel
'n Pirotegnikus van Centurion se agtjarige seun kan die gebruik van sy regterhand verloor nadat vuurwerk wat hy opgetel het om kleiner kinders te beskerm, in sy hand ontplof het.
Tristan Fraser (8), wat graag klavier en kitaar speel, het Nuwejaarsoggend in 'n straat naby sy ouerhuis in die Centurion-gholflandgoed op vuurwerk wat nie ontplof het nie, afgekom. Hy het dit opgetel waarna dit in sy hand ontplof het.
Sy vingerpunte het volgens sy ma, Minette, "soos oop tandepastadoppies" gelyk soos dit van sy vingers gehang het.
Tristan, wie se pa, mnr. Neville Leslie, 'n pirotegnikus is, is bewus van die gevare van vuurwerk en wou dit verwyder sodat kleiner kinders in die omgewing nie daarmee kon speel nie.
"Ons het die slag gehoor en toe 'n vreeslike geskree. Toe ons op hom afkom, was daar oral bloed."
Sy hand was glo blou en swart, die naels was af, die been van sy middelvinger is in die lengte afgebreek en daar is ook brandwonde aan sy bolyf en gesig.
Dié stuk was vermoedelik 'n deel van vuurwerk wat op Oujaarsaand nie ontplof het nie.
Tristan is egter nog gelukkig aangesien talle pasiënte met vuurwerk-verwante beserings se vingers geamputeer moet word.
Op 31 Desember is 17 pasiënte in die George Mukhari-hospitaal in Ga-Rankuwa opgeneem weens beserings wat met vuurwerk verband hou.
Talle van dié pasiënte se vingers is geamputeer en sommige het selfs brandwonde aan en om hul oë opgedoen en is nou blind.
Altesame 21 pasiënte is oor die feestyd slegs in dié hospitaal opgeneem weens vuurwerk-beserings.
"Die rede vir die beserings is dat die publiek nie weet hoe om met vuurwerk te werk nie en opgevoed moet word. Dit is egter nóg belangriker dat die regering strenger maatreëls instel vir die gebruik en verkoop van vuurwerk," sê dr. Sam Golele wat met dié pasiënte in die George Mukhari-hospitaal gewerk het.
Van die pasiënte, sê hy, het drie vingers verloor omdat hulle vuurwerk vashou terwyl hulle dit aansteek. Ander het hul sig verloor omdat hulle die vuurwerk aansteek en dan in die buis kyk om te sien of dit gewerk het.
Tristan en sy ouers sal Dinsdag, wanneer die verbande verwyder word, uitvind hoe erg die beserings aan sy hand is. Tristan se ouers het 'n klag by die polisie ingedien.
Beeld het vroeër berig Gautengse diere het volgens die Dierebeskermingsvereniging (DBV) vanjaar een van die ergste Nuwejaarsvieringe nóg beleef weens die groot aantal vuurwerk wat geskiet is.
01-04-2007, 03:47 PM #1330
Vandale ruk handuit op Hartenbos
HARTENBOS. – Vandale het altesaam 20 motors wat aan vakansiegangers behoort met 'n spyker bekrap. Dié streke, wat op 30 Desember begin het, het vakansiegangers van Port Natalweg nou keelvol.
Mnr. André van den Berg van Durbanville se luukse-Mercedes was al twee keer die teiken van kwaaddoeners. Ná die eerste voorval verlede naweek het Van den Berg twee nagte lank tot in die vroeë oggendure wakker gebly in die hoop om die belhamels vas te trek, maar sonder sukses.
"Dinsdagaand het ek vir my vrou gesê ek wil nou darem weer bietjie slaap en wragtag, toe ek die volgende oggend by my kar kom, toe het hulle dit wéér gekrap," het Van den Berg gister gesê.
Uit desperaatheid het hy Woensdag 'n beloning van R5 000 uitgeloof vir enigeen met inligting wat kan lei tot die inhegtenisneming van dié vandale.
"Ek het gister die plakkaat op my motor geplak en kry ongelooflike reaksie daarop. Baie mense het al aangebied om die beloning met my te deel of dit te vergroot."
Mnr. Mike van Schalkwyk, wat in Kaapstad woon en 'n vakansiehuis hier het, meen dit is kwaadwillige kinders wat die skade aanrig.
Van Schalkwyk is die fietsrak agter sy motor kwyt weens dié rampokkers en is kwaad oor die moeite en koste wat dit meebring.
"As ons hulle vang, gaan ons die ouers aantree. Dit is tog hulle wat moet verseker dat hul kinders nie sulke dinge doen nie," het Van Schalkwyk ontsteld gesê.
'n Swart BMW met 'n vloekwoord op die enjinkap uitgekrap, verduidelik mnr. Jacques van Litsenborgh, 'n vakansieganger van Somerset-Wes, se frustrasie. "Hulle het vyf panele op my kar gekrap, dit gaan 'n fortuin kos," het hy gesê.
Van Litsenborgh moes gister twee uur lank in die Mosselbaai-polisiekantoor wag om 'n klag in te dien nadat die polisie nie Woensdag opgedaag het om sy klag te ondersoek nie. "Ek het hulle omstreeks 12:30 gebel en hulle het my adres geneem en gesê hulle sal kom, maar nooit opgedaag nie."
Volgens Van den Berg het die polisie glo gesê dit help nie om 'n klag in te dien as daar nie leidrade is nie.
Talle ander motors, waaronder 'n silwer Toyota Tazz, 'n rooi Fiat Palio en 4x4-bakkie, asook 'n motorboot dra ook die tekens van vandalisme. Mnr. Jaco Novella, wat sy broer se Golf vir die vakansie geleen het, het gisteroggend dieselfde onaangename verrassing gekry. "Nou moet ek die gekrapte kar vir hom (sy broer) teruggee en sê ek het dit 'opgepas'," het hy gesê.
Volgens kapt. Malcolm Pojie, 'n polisiewoordvoerder, is vandalisme moeilik om te ondersoek, omdat mense dikwels apaties staan teenoor dié misdaad. "Die polisie is baie afhanklik van inligting vanuit die gemeenskap in die oplossing van dié misdade."